b'\n_START_ARTICLE_\nHeledusk\xc3\xb5ver\n_START_PARAGRAPH_\nHeledusk\xc3\xb5ver on astronoomias graafik, mis n\xc3\xa4itab astronoomilise objekti heleduse muutust aja funktsioonina. Valgust m\xc3\xb5\xc3\xb5detakse tavaliselt mingis sagedusvahemikus v\xc3\xb5i -ribas. Heledusk\xc3\xb5verad v\xc3\xb5ivad olla perioodilised, n\xc3\xa4iteks varjutusmuutlike kaksikt\xc3\xa4htede, tsefeiidide, teised perioodilised muutlike v\xc3\xb5i t\xc3\xa4hevarjutusi tekitavate eksoplaneetide, v\xc3\xb5i mitteperioodilised, nagu n\xc3\xa4iteks noovade, supernoovade v\xc3\xb5i gravitatsiooniliste mikrol\xc3\xa4\xc3\xa4tsede s\xc3\xbcndmuse korral. Uurides heledusk\xc3\xb5veraid koos teiste vaatlusandmetega, v\xc3\xb5ib saada olulist informatsiooni muutlikkust p\xc3\xb5hjustava f\xc3\xbc\xc3\xbcsikalise protsessi kohta v\xc3\xb5i seada teoreetilistele ennustustele vaatluslikke piiranguid.\n_START_SECTION_\nMuutlikud t\xc3\xa4hed\n_START_PARAGRAPH_\nMuutlike t\xc3\xa4htede n\xc3\xa4ivate heledusete graafikuid ajas kasutatakse laialdaselt nende t\xc3\xa4htede k\xc3\xa4itumise visualiseerimiseks ja anal\xc3\xbc\xc3\xbcsiks. Kuigi muutlike t\xc3\xa4htede liigitamist tehakse \xc3\xbcha enam nende spektraalsete omaduste p\xc3\xb5hjal, siis nende heleduse muutuste amplituudid, perioodid ja korduvus on endiselt olulised tegurid. M\xc3\xb5ned muutlike t\xc3\xa4htede t\xc3\xbc\xc3\xbcbid, nagu [[tsefeiid]]id on v\xc3\xa4ga korrap\xc3\xa4raste heledusk\xc3\xb5veratega, perioodid, amplituudid, ja k\xc3\xb5vera kuju on ts\xc3\xbcklist ts\xc3\xbcklisse t\xc3\xa4pselt samasugune. M\xc3\xb5ndadel teistel muutlikel t\xc3\xa4htedel, n\xc3\xa4iteks [[miriid]idel on m\xc3\xb5nev\xc3\xb5rra v\xc3\xa4hem korrap\xc3\xa4rased suurte amplituudidega (mitu t\xc3\xa4hesuurust) heledusk\xc3\xb5verad, ning poolregulaarsete muutlike heledusk\xc3\xb5verad on veel v\xc3\xa4hem korrap\xc3\xa4rased ning ka nende amplituudid on v\xc3\xa4iksemad._NEWLINE_Muutlike t\xc3\xa4htede heledusk\xc3\xb5verad annavad olulist infot heleduse muutlikkust p\xc3\xb5hjustavate f\xc3\xbc\xc3\xbcsikaliste protsesside kohta. Varjutusmuutlike t\xc3\xa4htede korral annab heledusk\xc3\xb5ver infot kaksikt\xc3\xa4he komponentide suuruste suhte ja nende heleduste suhte kohta. Heledusk\xc3\xb5ver v\xc3\xb5ib anda infot ka orbiidi ekstsentrilisuse ja t\xc3\xa4htede kujude moonutuste kohta. Pulseerivatel t\xc3\xa4htedel v\xc3\xb5ivad pulsatsioonide amplituudid v\xc3\xb5i perioodid olla seotud t\xc3\xa4htede kiirgusv\xc3\xb5imsusega ning heledusk\xc3\xb5vera kuju v\xc3\xb5ib viidata ka pulseerimise moodidele.\n_START_SECTION_\nSupernoovad\n_START_PARAGRAPH_\nSupernoovade heledusk\xc3\xb5verad viitavad supernoova t\xc3\xbc\xc3\xbcbile. Kuigi supernoovade t\xc3\xbc\xc3\xbcpe m\xc3\xa4\xc3\xa4ratakse nende spektrite p\xc3\xb5hjal, on neil k\xc3\xb5igil\xc2\xa0t\xc3\xbc\xc3\xbcpilise kujuga heledusk\xc3\xb5verad. I-t\xc3\xbc\xc3\xbcpi supernoovade heledusk\xc3\xb5verad on terava maksimumiga ja aeglase kahanemisega, samal ajal kui II-t\xc3\xbc\xc3\xbcpi supernoovad on v\xc3\xa4hem teravad maksimumiga. Heledusk\xc3\xb5verad on kasulikud v\xc3\xa4ga n\xc3\xb5rkade supernoovade korral ja ka selleks, et m\xc3\xa4\xc3\xa4rata supernoovade alamt\xc3\xbc\xc3\xbcpe. N\xc3\xa4iteks t\xc3\xbc\xc3\xbcp II-P (P nagu platoo) supernoovade spektrid on sarnased t\xc3\xbc\xc3\xbcbi II-L (L nagu lineaarne) supernoovade spektritele. Need t\xc3\xbc\xc3\xbcbid on eristatavad heledusk\xc3\xb5vera p\xc3\xb5hjal, II-P supernoovade heledusk\xc3\xb5verates on enne l\xc3\xb5plikku heleduse kadu mitme n\xc3\xa4dala v\xc3\xb5i kuu pikkune stabiilse heleduse periood.\n_START_SECTION_\nHeledusk\xc3\xb5vera inversiooni meetod\n_START_PARAGRAPH_\nHeledusk\xc3\xb5vera inversioon on matemaatiline meetod, mida kasutatakse p\xc3\xb6\xc3\xb6rlevate objektide pinna modeleerimiseks nende objektide heledusmuutlikkuse p\xc3\xb5hjal. Seda meetodit saab kasutada t\xc3\xa4heplekkide v\xc3\xb5i asteroidide pinna albeedo kaardistamiseks.'